पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. बच्चों में इन दिनों ई-माध्यम से पुस्तक पढऩे का चलन तेजी से बढ़ रहा है। इनमें उनकी पहली पसंद टैबलेट है। जहां वे अपनी सुविधानुसार विषयों को पढ़ सकते हैं।
मानव संसाधन विकास मंत्रालय ने छात्रों की नई पसंद और आधुनिक प्रौद्योगिकी की पहुंच को ध्यान में रखते हुए सस्ता टैबलेट आकाश पेश किया। इस क्षेत्र में कई कंपनियों के उतरने से छात्रों को सस्ती ई-सामग्री सुलभ होने की संभावना बढ़ गई है।
मंत्रायल के एक अधिकारी ने बताया कि आकाश पर एनसीईआरटी, एनबीटी की पुस्तकों समेत अन्य शैक्षणिक सामग्री डाली जा रही है जिसके लिए अब तक छात्रों को गूगल और यूट्यूब का सहारा लेना पड़ता था।
सूचना संचार प्रौद्योगिकी के जरिए राष्ट्रीय उच्च शिक्षा कार्यक्रम एनएमईआईसीटी के तहत आकाश के नए संस्करण में ऐसा सॉफ्टवेयर जोड़ा गया है जिससे छात्र वृहद ऑनलाइन एवं ऑफलाइन शिक्षा प्राप्त कर सकते हैं। ई-शैक्षणिक सेवा के क्षेत्र में अमेजन का प्रमुख स्थान है और इसके अलावा बाजार में कई कंपनियां भी उतर रही हैं।
अटानो के मुख्य कार्यकारी अधिकारी सौम्य बनर्जी ने कहा कि हमने ऐसी ई-बुक सामग्री तैयार की है जहां छात्र न केवल अपनी पसंद का चैप्टर खरीद सकेंगे बल्कि वह अपने पढ़े हुए पाठ के बारे में वहीं तत्काल परीक्षा दे पाएंगे और परिणाम प्राप्त कर सकेंगे।
उन्होंने कहा कि चैप्टर के तहत इंजीनियरिंग, मैनेजमेंट, विज्ञान और कॉमर्स संकाय के छात्र इस सेवा के तहत चैप्टर खरीद सकते हैं। छात्र हजारों की संख्या में उपलब्ध टाइटल एवं चैप्टर में से अपनी पसंद का चैप्टर चुन सकते हैं। एनबीटी के निदेशक एमए सिंकदर ने कहा कि पुस्तकों को ई-माध्यम से पेश करने के संदर्भ में हमने सस्ते टैबलेट आकाश के जरिए किताब पेश करने की योजना बनाई है।
इस पहल के लिए हमारी कई मंत्रालयों से बात भी हुई है। वहीं, आकाश पर स्पोकन ट्यूटोरियल के माध्यम से 18 भाषाओं में बच्चों के पठन-पाठन की सुविधा प्रदान की गई है। ई-बुक पाठकों के लिए आकाश पुस्तक के जरिए एनसीईआरटी की 5000 किताबों को आकाश पर डाला जा रहा है ताकि स्कूली शिक्षा में इसका लाभ उठाया जा सके।
इस पहल के तहत एनसीईआरटी ने कई पुस्तकों को आकाश पर लोड कर दिया गया है। पियर्सन एजुकेशन के उपाध्यक्ष के. श्रीनिवास ने कहा कि पियर्सन ऐसी ई-सामग्री तैयार कर रहा है जिसके माध्यम से छात्र अपनी पसंद के पाठ चुन सकते हैं और उसे खरीद सकते हैं।
उन्होंने कहा कि इसे एंड्राएड,आईपैड और विंडो उपकरणों से डाउनलोड किया जा सकता है। एक बार डाउनलोड होने के बाद इसे ऑफलाइन माध्यम से भी देखा और पढ़ा जा सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn